Stadionul din Craiova a fost ”privatizat” încă înainte de inaugurare! Olguța Vasilescu l-a lăsat pe Marcel Popescu să facă un anunț și să-i certe pe cei care sunt nedumeriți

marți, 7 noiembrie 2017, 11:26

Emisiune acum câteva minute pe Pro X, fostul sport.ro.

Prin telefon, intră Marcel Popescu, președintele clubului CSU Craiova.

”Avem un contract de exclusivitate cu Primăria ca să folosim noi stadionul. Nici o echipă nu poate juca aici fără acordul nostru!”, spune Marcel Popescu.

E un anunț în premieră.

Stupoare pe televizor! Ioana Cosma și Mihai Mironică pun întrebări normale, care vin în cap oricărui om ce aude știrea. Pe 11 ani? Exclusivitate? ”Și dacă vrea să joace naționala?”.

Marcel Popescu răspunde superior, ”Ori vreți să fie respectată legea, ori nu?”, asistăm la un moment supercalifragilistic, în care șefului clubului privat i se pare normal să pună șapca pe o investiție publică și să nu dea nici un fel de explicații!

”Dar pe Mititelu l-ați lăsa să joace acolo?”.

”Dumneavoastră ați lăsa copiii să vină pe holurile Universității ca să se stropească cu pistoale cu apă? Noi vorbim de performanță aici, nu de amatorism”, ripostează, de sus, Marcel Popescu.

Îi ceartă pur și simplu pe jurnaliști și, prin ei, pe oamenii nedumeriți.

Iar comparația cu Universitatea arată ce gândire medievală stă la baza acestei ”exclusivități” dintre primăria Olguței Vasilescu și clubul condus de Marcel Popescu.

De fapt, tocmai acesta e rolul unei Universități și al unui stadion public. Deschiderea democratică, nu închiderea comercială. Includerea, nu excluderea!

Și da, copiii pot merge și e bine să meargă pe holurile unei Universități, care e o instituție autonomă și deschisă prin definiția sa seculară.

De sute de ani, așa arată tradiția demnă a învățământului academic și a sportului din toată lumea. Dacă un craiovean, un bucureștean, cu clujean sau un ieșean are chef, el poate intra de pe trotuar direct pe holurile Universităților.

Iar românii, prin CNI, alături de cetățenii Craiovei, împreună au dat 60 de milioane de euro, au făcut-o nu doar pentru performanță! Nu doar pentru fotbalul profesionist. Ci și pentru ca pe acel stadion să se joace și meciuri de juniori și de copii dacă e cazul!

Cel mai supărător e însă felul suficient în care Primăria și clubul se raportează la această ”exclusivitate” pe 11 ani.

Au făcut-o în secret și o anunță cu tonul sentențios al profesorului care e nemulțumit că suntem grei de cap!

Fiecare cui de acolo e bătut pe banii ”greilor de cap”.